Varmepumpe og ventilationsanlæg
Du er her: Forbruger › Værktøjer › Casebank › Varmepumpe og ventilationsanlæg
Ny energi i familiens gamle hus
"Vi har bevaret husets sjæl og fået bedre indeklima med mindre energiforbrug"
-Familien Kolstrup, Thisted
Det idyllisk beliggende landhus har været i familiens eje siden 1962. I 2015 besluttede Familien Kolstrup at energirenovere uden at gå på kompromis med husets originale kvaliteter og den omkringliggende natur. Målet for familien var at få et godt sted at bo uden at tage sjælen ud af huset.
Huset er et gammelt husmandsbrug, der er ejet af tre brødre i fællesskab. Huset har gennem en årrække fungeret som sommerbolig og været samlingspunkt for forældre, børn og børnebørn fra nær og fjern. Den ene længe af huset skal fremover være helårsbolig, og med en beliggenhed i et smukt, men også fugtigt område vidste man, at der skulle gøres en større indsats for at bevare huset og gøre det tidssvarende.
Det var beslutningen om at benytte halvdelen af huset til helårsbolig, der fik familien til at gå i gang. Huset trængte til en kærlig hånd fra inderst til yderst. Desuden var forbedring af indeklima og ventilation nødvendigt. Områdets fugtige, mosede jorde og et stort udslag for radon gjorde det vigtigt at forbedre indeklima og ventilation. Men også til gavn for en astmatiker i familien, som havde svært ved at opholde sig i huset på grund af det dårlige indeklima. Opvarmningen var ligeledes et væsentligt sted at forbedre, da el opvarmning hverken er effektiv eller økonomisk, særligt ikke i et gammelt utæt hus, der er beliggende i forblæst område.
Familien fik anbefalet en lokal BedreBolig-rådgiver, som havde ekspertisen til at tænke energien med i renoveringen af huset. Der opstod hurtig tillid og god kemi, så familien valgte bruge rådgiveren til både at udarbejde en BedreBolig-plan og til at styre hele projektet i hus med indhentning af tilbud og styring af de forskellige håndværkere.
Finasiering var ikke nødvendig, men der var en sum penge til rådighed, som skulle anvendes fornuftigt. Energirenoveringen har givet ny værdi til huset, og der er opnået en besparelse i energiforbruget. Alene udskiftningen af el-paneler til fordel for varmepumpe og vandbåret varmesystem har givet en stor økonomisk gevinst. Den årlige besparelse er betydelig og øger muligheden for yderligere at investere i forbedringer i og omkring huset i fremtiden.
Renoveringen har taget 10 måneder fra de første planlægningsmøder med BedreBolig-rådgiveren til huset stod færdigt. Det har været et meget effektivt forløb, hvor håndværkerne har været i gang hele tiden. Familiens samarbejde med rådgiveren under forløbet har fungeret til familiens fulde tilfredstillelse. Det har været en løbende proces med interaktioner og beslutninger gennem hele processen, hele tiden med fokus på at finde og skabe de rigtige løsninger i forhold til husets og familiens behov. Alt er leveret til tiden og efter planen uden diskussioner.
Familien er blevet meget positivt overrasket over, hvor godt det er lykkes at gøre et gammelt hus mere moderne. Man kan bedre trække vejret og nyde huset. Varmen fordeles bedre over alt, og der er mindre træk. Der er også blevet mere åbent og lyst i huset med bedre udsyn og udsigt til følge. Familien synes, at der er kommet et supergodt hus ud af renoveringen, og de er samlet set meget tilfredse med investeringen, også med besparelsen på varmeregningen.
10.000kr./år
1.400.000kr.
Tilknyt en rådgiver fra start
Lyt til de faglige råd
Vælg hele pakken og få bedre resultater
Se, hvorfor familien Kolstrup fik en BedreBolig-plan